1. ΒΑΣΙΛΙΚΟΝ ΔΙΑΤΑΓΜΑ της 25/26 Νοεμ.1904 Περί εισαγωγής επί προσωρινή ατελεία δια των τελωνείων Πατρών, Ζακύνθου, Καλαμών και Κερκύρας χαρτονίου και χάρτου χρωματιστών προς κατασκευήν κυτίων δι’ εναπόθεσιν σταφίδος κλπ. και περί καταργήσεως του από 10 Μαΐου 1904 σχετικού Β.Δ/τος. Επιτρέπομεν την επί προσωρινή ατελεία κατ’ ευθείαν εκ του εξωτερικού ή εκ της αποταμιεύσεως εισαγωγήν χαρτονίου και χάρτου χρωματιστού, στιλπνού μόνον κατά την μίαν όψιν, κατ’ ελάχιστον μεν όρον φύλλων 1000,κατ’ ανώτατον δε 10.000, διαστάσεων 60Χ45, ως και 60Χ90 υφεκ. προς κατασκευήν κυτίων δι’ εναπόθεσιν σταφίδος και εξαγωγήν ή εναποταμίευσιν αυτών υπό διαμετακόμισιν. Η κατά τους ανωτέρω όρους εισαγωγή του χαρτονίου και χάρτου προς μεταποίησιν και η εξαγωγή των εξ αυτών κατασκευαζομένων κυτίων επιτρέπεται μόνον δια των τελωνείων Πατρών, Ζακύνθου, Καλαμών και Κερκύρας. Το κατά το άρθρ.3 του Νόμ.ΒΡΝΗ΄ της 13 Φεβρ.1893 χρονικόν διάστημα προς αποστολήν εις το εξωτερικόν ή αποταμίευσιν υπό διαμετακόμισιν των εκ του παραληφθέντος ως ανωτέρω χαρτονίου και χάρτου χρωματιστού κατασκευασθέντων κυτίων ορίζεται εις εξ μήνας, ο δε αριθμός των εξ εκάστου φύλλου χαρτονίου ή χάρτου κατασκευαζομένων κυτίων, εις τέσσερα μεν δια το χαρτόνιον και τον χάρτην διαστάσεων 60Χ45, εις οκτώ δε δια το χαρτόνιον και τον χάρτην διαστάσεων 60Χ90, χωρητικότητος έκαστον μιας περίπου λίτρας Αγγλικής σταφίδος. Καταργούμεν το από 10 Μαΐου ε. έτους ημέτερων Δ/μα περί εισαγωγής επί προσωρινή ατελεία δια του τελωνείου Πατρών χαρτονίου και χάρτου χρωματιστού προς κατασκευήν κυτίων. 